GRUPURI DE LUCRU ALE UNBR

Domenii de competență și coordonatori

Comisia Permanentă și-a stabilit membrii responsabili de coordonarea grupurilor de lucru, în virtutea atribuțiilor oferite prin Hotărârea 85/2020. Reamintim că în ședința Consiliului UNBR din 17 – 18 Iulie 2020 au fost aprobate 7 grupuri de lucru noi, care se alătură celor trei deja existente.

Prin efortul conjugat al membrilor fiecărui grup vor fi promovate dezbateri și soluții cu privire la problemele presante și actuale ale profesiei.

Avocatul Sergiu Stănilă, secretarul Comisiei Permanente va coordona Grupul de lucru privind perfecționarea legislației profesiei/a celei cu impact asupra profesiei, iar vicepreședintele UNBR, avocatul Daniel Fenechiu, va coordona Grupul privind fiscalitatea profesiei de avocat.

Deontologia profesiei, inclusiv publicitatea, care fac obiectul următorului grup de lucru vor fi coordonate de către avocatul Ion Dragne, vicepreședinte UNBR. Avocatul Ion Turculeanu, vicepreședinte UNBR, va coordona problematica Casei de Asigurări a Avocaților.

Grupul de lucru cu tema Avocatura secolului XI se va afla sub coordonarea avocatului Floriana Marin-Vladulescu, consilier în Comisia Permanentă. Avocatul Antonio Iordan, de asemenea consilie în Comisia Permanentă, va coordona Impactul informatizării asupra profesiei de avocat.

Avocatul Mihai Baco, vicepreședinte UNBR va răspunde de Grupul privind prevenirea și combaterea spălării banilor și apărarea secretului profesional/a confidențialității. Grupul privind necesitatea completării Statutului profesiei de avocat și a Statutului Casei de Asigurări a Avocaților (CAA) în materia incompatibilităților în exercitarea funcțiilor în organele de conducere executive ale UNBR/CAA și privind modificarea Statutului INPPA va funcționa sub coordonarea avocatului Dan Oancea, consilier în Comisia Permanentă.

Președintele UNBR, avocatul Traian Briciu rămâne în continuare coordonator al Grupului privind apărarea în fața avocaturii ilegale și al celui care privește funcționarea Registrului Național de Publicitate Mobiliară (RNPM).

Pentru a discuta și analiza inițiativele viitoare pentru dezvoltarea profesiei, vă rugăm să transmiteți propunerile dumneavoastră la adresele de e-mail aferente fiecărui grup. Site-ul UNBR va găzdui spațiu dedicat fiecărei problematici unde veți putea comunica direct cu responsabilii desemnați.